## La Filmoteca Valenciana presenta el cicle ‘Conflictes armats i cultura de pau’ dins de Humans Fest

*** El cicle està compost per cinc documentals, una pel·lícula de ficció i una altra d’animació infantil inclosa en Menuda Filmo
* La projecció del documental *Morir para contar* (2017), d’Hernán Zin donarà inici al cicle el divendres, 30 de maig**

La Filmoteca Valenciana acull el cicle ‘Conflictes armats i cultura de pau’ del Festival Internacional de Cine i Drets Humans de València Humans Fest, que inclou una selecció de llargmetratges que reflexionen sobre la guerra, la memòria i la dignitat des del cine de denúncia i resistència.

Així, este cicle està conformat per set llargmetratges: cinc documentals, una pel·lícula de ficció i una altra d’animació, dirigida al públic infantil i inclosa en la programació de Menuda Filmo. Del 30 de maig al 4 de juny, la Filmoteca Valenciana i Humans Fest han programat diverses sessions que combinen projeccions internacionals amb col·loquis amb cineastes i especialistes.

Emmarcat en la setzena edició de Humans Fest-Festival Internacional de Cine i Drets Humans de València, que organitza la Fundació per la Justícia, el festival se celebra del 29 de maig al 7 de juny en diversos espais culturals de la ciutat.

Enguany, Humans Fest ha concedit el premi honorífic Pau i Justícia a Hernán Zin (Buenos Aires, 1971), reporter de guerra, escriptor i documentalista que ha treballat en més de 80 països, centrant la seua labor en qüestions socials. Este guardó és l’eix vertebrador del cicle ‘Conflictes armats i cultura de pau’.

Autor de set llibres i més de 40 documentals, entre les pel·lícules d’Hernán Zin destaquen *Villas Miseria* (2009), *La guerra contra las mujeres* (2013), *Quiero ser Messi* (2013), *Nacido en Gaza* (2014), 1*0 años cono Bebe* (2016), *Nacido en Siria* (2017) o *Morir para contar* (2018). Així mateix, ha sigut nominat als premis Emmy, els Grammy Llatins i els Goya. Ha guanyat el primer premi del Festival de Mont-real, un premi Platino, dos premis Forqué i dos premis Iris.

**Programació**

El cicle s’inicia el divendres 30 de maig, a les 18.00 hores, amb la projecció del documental *Morir para contar* (2017), escrit i dirigit per Hernán Zin, en el qual un grup de coneguts reporters de guerra espanyols conten els seus pitjors records i la manera amb la qual s’enfronten a estos.

El documental també s’aproxima al treball dels qui ajuden els periodistes que patixen estrés posttraumàtic. Cada protagonista parla d’un conflicte en particular, per la qual cosa també és un recorregut per les guerres de les últimes dècades, des de Vietnam, Guatemala, Bòsnia, Ruanda i l’Iraq fins a Líbia, Síria, Gaza i l’Afganistan. Entre els entrevistats figuren David Beriain, Gervasio Sánchez, Javier Espinosa i Mónica G. Prieto.

La sessió comptarà amb presentació i un col·loqui posterior amb la periodista Rosa María Calaf i el director del documental, Hernán Zin, conduït per la periodista valenciana Lola Bañón.

Eixe mateix dia, a les 20:00 hores, en col·laboració amb la Setmana Internacional de Cinema de Valladolid Seminci, es projecta la producció turcoalemanya *Edge of Night* (2024), escrita i dirigida per Türker Süer. La presentació és a càrrec del director del festival val·lisoletà, José Luis Cienfuegos, i el cap de Programació de la Filmoteca Valenciana, José Antonio Hurtado.

*Edge of Night* narra la història de Sinan, un jove tinent de l’exèrcit turc, que rep l’orde d’entregar el seu germà a un tribunal militar per un delicte que no sap si ha comés.

El cicle prosseguix el dissabte 31 de maig, a les 20:00 hores, amb *Eyes of Gaza* (2024) del cineasta sirià Mahmoud Atassi. El documental seguix tres reporters palestins mentres arrisquen les seues vides en el nord de Gaza per a fer el seu treball. Posteriorment hi haurà un col·loqui amb Mahmoud Atassi i el productor Abdulrahman Alkilany.

El mateix dissabte, a les 22:00 hores, es projecta *Intercepted* (2024), escrit i dirigit per Oksana Karpovych. El so i la imatge xoquen en este documental que mostra llargs plans de la vida quotidiana dels ucraïnesos sobre els quals s’escolten converses telefòniques interceptades entre els soldats russos i les seues famílies. La pel·lícula serà presentada per l’equip de Humans Fest.

El diumenge 1 de juny, a les 20:00 hores, la Filmoteca Valenciana projecta *La guerra contra las mujeres* (2013), d’Hernán Zin, un film sobre la violació de dones i xiquetes com a arma de guerra, a través del terrible relat d’onze dones de tres continents diferents. Després de la projecció, col·loqui amb Sonia Martín Carrascosa, periodista de Farmamundi.

El dimecres 4 de juny, a les 20:00 hores, es projecta *Por ti, Portugal, eu juro!* (2024), de Diogo Cardoso i Sofia da Palma Rodrigues, un documental sobre les guerres colonials de Portugal, que van utilitzar soldats de l’Àfrica Occidental en contra de la seua voluntat només per a abandonar-los en acabar el conflicte. L’acte inclourà una presentació i col·loqui amb Diogo Cardoso.

**Humans Fest en Menuda Filmo**

A més, la Filmoteca Valenciana projecta el dissabte 31 de maig i el diumenge 1 de juny, a les 18:00 hores, *Flow, un mundo que salvar* (2024) de Gints Zilbalodis. Les dos projeccions d’este llargmetratge d’animació letona s’emmarquen en el cicle mensual ‘Menuda Filmo’, dedicat al públic infantil. Les dos sessions seran presentades per l’equip de Humans Fest.

Guanyadora de l’Oscar i el Globus d’Or al millor llargmetratge d’animació, a més de quatre premis en el Festival d’Animació d’Annecy, la pel·lícula té com a protagonista un gat, que es desperta en un món cobert d’aigua, a on la raça humana pareix que haja desaparegut.

L’entrada a les projeccions de Menuda Filmo és gratuïta per a menors de 14 anys. Les entrades es poden adquirir de manera anticipada en la [pàgina web de l’IVC](http://taquilla.ivc.gva.es/) o el mateix dia de la sessió, en taquilla, des de mitja hora abans de l’inici de la projecció.

Fecha: 29/05/2025